# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA U DE JULIOL DE DOS MIL TRETZE.

**Identificació de la sessió**

Caràcter: Ordinari

Data: 1 de Juliol de 2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sra. Consol Mas i Torres.
* Sr. Francesc Molina Jiménez

Excusa assistència el regidor Dr. Jaume Roura i Noguer

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 27 de maig de 2013, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 60 a la 75/2013 . El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:ç

* Escrit del Consell Comarcal del Pla de l’Estany en el que adjunten la revista VICOLOT.
* Escrit del Col·legi d’Enginyers Tècnics Industrials de Girona en el que informen que poden oferir el servei de recolzament en la tria d’empreses presentades a concursos públics i plecs d’adjudicació.
* 3 autoritzacions excepcionals de caça major i relació de caçadors autoritzats emeses pel Departament d’Agricultura, Ramaderia Pesca, Alimentació i Medi Natural .
* Del Banc de Sang i Teixits resultats de la 3ª Marató de donació de sang a Banyoles.
* Escrit de la Sra. Roser Valls sobre l’agressió de gossos que va patir.
* Escrit del Departament d’Interior sobre instruccions per a la prevenció d’incendis.
* Escrit del Departament de Medi Ambient sobre la inclusió del nostre Ajuntament en la convocatòria del servei d’assistència als ajuntaments per a la prevenció d’incendis forestals.
* Escrit del Departament de Medi Ambient en el que informen que estan preparant un projecte de licitació sobre la possibilitat de canviar la caldera de gasoil per una de biomassa.
* Escrit del Departament de Governació en el que agraeixen les dades trameses del personal de l’ajuntament.
* Escrit de l’Oficina del President i Coordinació Intedepartamental en el que acusen recepció de la carta que va enviar el Sr. Alcalde en relació a la visita del conseller Sr. Santi Vila.
* Escrit del Gabinet del Conseller en el que demanen disculpes al Sr. Alcalde per no haver avisat al Sr. Alcalde de la visita del Conseller Sr. Santi Vila.

Seguidament el Sr. Alcalde dóna compte el Ple de les següents informacions:

1. Comunica que la propera setmana s’acaben d’arranjar les pistes forestals i camins rurals, 1ª fase. Faltarà portar material per acabar d’arranjar la carretera del cementiri a Pujals.
2. Informa al Ple que s’ha presentat una subvenció a la Diputació de Girona fora de concurrència pública, per optar a una ajuda de Presidència per arranjar, ordenar i adecentar el nucli de Fontcoberta. Que la propera setmana s’han de reunir amb el Bisbat ja que hi ha la possibilitat de què cedeixin bona part de l’hort de la rectoria i s’integraria tot junt.
3. En relació a l’ampliació de l’escola el Sr. Alcalde informa que el proper dijous es reuniran amb el subdelegat d’ensenyament, que és qui porta l’àrea de les obres, perquè els informi amb quina situació està l’ampliació de l’escola Alzina Reclamadora.
4. I per últim el Sr. Alcalde diu que els arbres de la Plaça de Catalunya han brotat i ho han fet bé.

**4t. APROVACIÓ PROPOSTA D’AGERMANAMENT**

La regidora Sra. Pilar Busquets explica al Ple que des de Banyoles Solidària s’ha presentat una proposta d’un conveni d’agermanament entre l’Ajuntament de Fontcoberta i el SILEM (Sistema Local de Educación del Municipio de Meanguera) en nom i representació de la Comunitat de Segundo Montes i de la comunitat dels indis lenca de San Sebastián de Guatajiagua.

Que va convocar una reunió amb les entitats del poble, l’Associació dona, el bàsquet, el casal Recreatiu, l’AMPA, el grup de CIU . . . .per explicar la situació i els projectes que estan fent. Que volen fer fora dels terrenys on hi ha la comunitat dels indis lenca, i estan lluitant perquè això no passi.

Que estaria bé fer un dia d’actes, a Fontcoberta, dedicat a aquesta comunitat i recollir diners per ajudar-los, inclòs es podria fer un intercanvi cultural.

Pren la paraula en Lluís Freixa i pregunta quants habitants te el poble de Guatajiagua.

La Pilar contesta que no ho sap que són comunitats disperses.

En Lluís comenta que segons el google, el poble de Guatajiagua te 11.721 habitants, que creu que un agermanament no s’ha de fer amb un poble d’un país que està a altra punta del món perquè és molt difícil potenciar un intercanvi de persones i la comunicació hauria de ser més fluïda. Que per establir un agermanament hauria d’haver-hi algun tema comú, sigui cultural, gastronòmic etc. . . .

Que prendre un acord així amb presses, el grup de CIU, no ho veu clar, diu que les presses són males conselleres, i que per tant el seu grup hi votarà en contra.

Pren la paraula la Pilar Busquets i diu que atès que tal i com diu el conveni, l’objectiu d’aquest agermanament és el d’establir llaços de col·laboració mútua per intentar aconseguir un enriquiment de totes les persones i ciutadans d’aquests municipis i comunitats, es proposa aprovar el conveni d’agermanament.

Es passa a la votació i per 5 vots a favor d’ERC i 3 en contra de CIU, s’acorda:

Aprovar el conveni d’Agermanament entre l’Ajuntament de Fontcoberta, municipi del Pla de l’Estany (Catalunya) i la comunitat lenca del municipi de Guatajiagua, departament de Morazán.

Seguidament pren la paraula el Sr. Alcalde i diu que fer un agermanament per ajudar, recollir i donar recursos, no treu que et puguis agermanar amb un poble del costat.

**5è. APROVACIÓ PROPOSTA CONTRACTACIÓ PERSONAL DE LA BRIGADA JOVE.**

Pren la paraula el regidor Sr. Carles Pedrola i exposa al Ple que la proposta del Tribunal Qualificador per avaluar les diferents propostes presentades per a seleccionar el personal de la brigada jove de Fontcoberta, va tenir lloc, a la Sala d’Actes de l’Ajuntament, el dia 5 de juny de 2013 i es va emetre proposta de contractació.

La secretària interventora va emetre informe favorable en relació a la consignació pressupostària per aquest concepte.

Trobada correcta la proposta de contractació, la corporació per unanimitat acorda:

1.- Aprovar la contractació laboral temporal, mitjançant contracte de serveis, del programa de joventut per tal d’incentivar els joves del municipi per conèixer el món laboral durant els mesos de juliol i agost de 2013, a les propostes seleccionades pel Tribunal Qualificador, presentades per :

* Ferran Lleal Grau
* Pol Pulido Banal

2.- Imputar la despesa a la partida 33.22699 del vigent pressupost municipal.

3.- Exposar al perfil del contractant els esmentats contractes.

**6è. APROVACIÓ MOCIÓ SOBRE LA SOBIRANIA FISCAL DE CATALUNYA**

Es presenta conjuntament pels grups de CIU i ERC la següent Moció sobre la Sobirania Fiscal de Catalunya

“Dia a dia, Catalunya es veu més castigada per una asfixia financera derivada de la politització de les decisions econòmiques preses pel govern de l’Estat ja sigui pel que fa a les inversions com a la gestió ordinària.

El govern de la Generalitat de Catalunya i els ajuntaments catalans hem de continuar donant servei als nostres ciutadans, però les limitacions que se’ns imposen per Llei suposen un greu obstacle per la seva execució i també per al normal desenvolupament de l’autonomia que ens ha estat conferida. Tant els municipis com el nostre govern, som un dels motors del país i de nosaltres depèn el futur dels nostres pobles i ciutats.

El greu espoli ens priva d’aixecar el cap en aquesta greu crisi econòmica global que ens trobem i impedeix que Catalunya disposi dels propis recursos per superar la situació ja que el coneixement, la indústria, la tecnologia i la internacionalització de les nostres empreses són garantia per assegurar el camí que ens ha de treure d’aquest pou des del qual encara no es veu la llum.

Davant d’aquesta manifesta situació, és del tot just que els ajuntaments catalans passin de la denúncia a l’aplicació de mesures que permetin pal·liar aquest greuge, i posar les bases per a una solució definitiva.

Per això totes les Assemblees Territorials de l’ANC del Pla de l’Estany, fan seva la moció aprovada per l’Associació de Municipis per la Independència, a la qual estan adherits tots els municipis de la comarca, on en la seva assemblea general celebrada a Vilanova i la Geltrú el passat febrer, varen acordar mostrar el compromís amb la Declaració de Sobirania del Parlament català però també on es demanava el ple suport a l’exercici de la sobirania fiscal per part dels municipis catalans. En aquest sentit i coordinats amb el govern de la Generalitat de Catalunya, es proposa l’aprovació dels següents

ACORDS:   
  
1. Manifestar la voluntat del municipi de FONTCOBERTA d’exercir la seva sobirania fiscal.

2. Iniciar, coordinadament amb la Generalitat de Catalunya, els mecanismes necessaris per tal de procedir al pagament de l’Impost sobre la Renda a les Persones Físiques (IRPF) i l’Impost sobre el Valor Afegit (IVA) d’aquest ajuntament a l’Agència Tributària de Catalunya, en els propers mesos.   
  
3. Notificar el present acord a la Conselleria d'Economia de la Generalitat de   
Catalunya, al Parlament de Catalunya, a la delegació del govern espanyol a   
Catalunya i a les entitats municipalistes de Catalunya (FMC, ACM I AMI).”

Pren la paraula la regidora Sra. Consol Mas i diu que no està d’acord amb el segon punt, ja que s’hauria d’afegir “quan sigui possible”, és a dir quan sigui legal.

El Sr. Alcalde contesta que si hem d’esperar quan sigui legal ja no te cap sentit aquesta moció.

La regidora diu que això afecta els pagaments de tota la gent i tot el poble de Catalunya, i per tant s’ha de fer dintre una legalitat, sinó la gent no ho veurà clar i no ho seguirà.

El Sr. Alcalde diu que ho considera un acte de sobirania, si es vol fer, es farà així.

Pren la paraula el regidor Sr. Lluís Freixa diu textualment que no hem de tenir Kamikaces. El Consell Comarcal ho ha votat amb aquesta “ coletilla”. No voldria que el Sr. alcalde fos Kamikace per culpa del seu grup, per una coletilla.

El Sr. Alcalde contesta que l’AMI i l’Assemblea Catalana s’han posat d’acord i ho han proposat així.

La regidora contesta que si fos legal ja s’hagués fet, que creu que aquests temes s’han de fer seguint la legalitat i correctament.

Es debat llargament aquest tema. Seguidament pren la paraula el Sr. Alcalde i diu que els membres de la corporació votin amb llibertat d’acord amb el que cadascú pensa i a mà alçada.

Realitzada la votació, s’aprova la moció per 7 vots a favor i 1 abstenció.

**7è. PROPOSTA D’APROVACIÓ PROVISIONAL DEL PLA ESPECIAL URBANÍSTIC DEL CATÀLEG DE MASIES I CASES RURALS EN SÒL NO URBANITZABLE.**

El Sr. Alcalde fa un resum des de l’aprovació inicial del Catàleg de Masies, el retorn a l’Ajuntament amb l’informe de Medi Ambient on es considera que s’han d’excloure del catàleg , les al·legacions presentades en relació a aquest informe, i l’acord de data 26 d’abril de 2012 que la Comissió Territorial d’Urbanisme de Girona va adoptar en el sentit de suspendre la tramitació del Pla especial urbanístic del catàleg de masies i cases rurals de Fontcoberta fins que s’incorporin els informes de la Direcció General de Turisme i de la Dirección General de Aviación del Ministerio de Fomento, sol·licitats d’ofici, i s’introdueixin les seves determinacions, si s’escau, així com les incorporacions de les consideracions dels diferents organismes que han emès l’informe corresponent.

S’han rebut els informes que mancaven de la Direcció General de Turisme i de la Dirección General de Aviación del Ministerio de Fomento.

S’han incorporat en el text refós del Pla especial urbanístic del catàleg de masies i cases rurals del municipi de Fontcoberta, les consideracions dels diferents organismes que varen emetre informe i s’ha anul·lat l’article on s’establia el soterrament de línia del subministrament elèctric i telefònic en un perímetre immediat de les edificacions en un radi de 50m.

El tècnic municipal ha emès informe favorable justificant la viabilitat de la reconstrucció d’unes ruïnes que l’oficina d’Avaluació Ambiental considera que s’han de treure del catàleg, d’acord amb les al·legacions formulades pels veïns i el Sr. Alcalde.

Per tot això, es proposa:

1. Aprovar provisionalment el Pla Especial Urbanístic del catàleg de masies i cases rurals del municipi de Fontcoberta.

2. Enviar l’expedient del Pla Especial urbanístic del Catàleg de masies i cases rurals del municipi de Fontcoberta al Departament d’Urbanisme per la seva aprovació definitiva.

Pren la paraula el regidor Sr. Lluís Freixa i comenta que no han tingut el catàleg de masies per a inspeccionar-lo, que va venir a l’Ajuntament i el va revisar, però que a ell si no li diuen per endur-se’l no ho fa, i per tant no han tingut temps de mirar-lo a fons, però si que ha vist la correcció del soterrament de la línia d’alta tensió. Que el catàleg de masies és una eina molt important pel món rural, i que els tècnics ho han de tenir molt clar. El Regidor diu que s’ofereix, tal i com ha dit en diferents ocasions, a acompanyar al Sr. Alcalde a una reunió al departament d’urbanisme o a on calgui, per a defensar la reconstrucció de les ruïnes.

El Sr. Alcalde contesta que si Urbanisme considera que s’han de treure del catàleg, sol·licitarà una reunió.

Es passa a la votació, i per unanimitat, s’acorda

1. Aprovar provisionalment el Pla Especial Urbanístic del catàleg de masies i cases rurals del municipi de Fontcoberta.

2. Enviar l’expedient del Pla Especial urbanístic del Catàleg de masies i cases rurals del municipi de Fontcoberta al Departament d’Urbanisme per la seva aprovació definitiva.

**8è. APROVACIÓ CERTIFICACIÓ NÚM. 1 i 2 DE L’OBRA ARRANJAMENT DELS CAMINS DE LA SERRA PELADA I DE L’ESCOLA VELLA DE VILAVENUT.**

Pren la paraula el Sr. Alcalde i explica al Ple que l’obra d’arranjament dels camins de la Serra Pelada i de l’escola vella de Vilavenut ja està acabada. Hi ha hagut petits problemes vora Can Palou, a causa de les fortes pluges dels últims dies, i han cregut que la solució era posar unes anelles de porlant perquè

circuli l’aigua.

El Sr. Alcalde explica a la corporació, que ja que les màquines de l’empresa estaven en el municipi, va aprofitar perquè arrangessin un gran sot que hi havia a la carretera de les Quatre Soques.

L’àrea del servei tècnic del Consell Comarcal del Pla de l’Estany ha presentat les certificacions núm. 1 i 2 de l’obra “Arranjament dels camins de la Serra Pelada i de l’escola Vella de Vilavenut”, per un import executat durant el mes de maig de 44.219,28 euros i el mes de juny de 53.599,54 euros.

El tècnic municipal ha informat favorablement les certificacions núm. 1 i 2 de l’obra “Arranjament dels camins de la Serra Pelada i de l’escola vella de Vilavenut”, per un import total de 97.818,82 euros, i es proposa aprovar les certificacions i enviar l’expedient al Departament de Governació.

Es passa a la votació i per unanimitat, s’acorda:

1.- Aprovar les certificacions núm. 1 i 2 de l’obra “Arranjament dels camins de la Serra Pelada i de l’escola vella de Vilavenut”, per un import total de 97.818,82 euros, presentades pel tècnic director de l’obra de l’àrea del servei tècnic del Consell Comarcal del Pla de l’Estany i executada pel contractista adjudicatari “Salvador Serra. SA.”

2. Enviar el present acord i les certificacions núm. 1 i 2 de l’obra “Arranjament dels camins de la Serra Pelada i de l’escola vella de Vilavenut”, per un import total de 97.818,82 euros, al Departament de Governació de la Generalitat de Catalunya, per tal de que trametin l’abonament corresponent i aprovat per aquesta obra, núm. Actuació 822/2012.

**9è. PRECS I PREGUNTES**

Arribat el torn de precs i preguntes pren la paraula el regidor Sr. Francesc Molina i pregunta com està el tema de la Ciutat Jardí i el seu promotor Sr. Miquel Planas.

El Sr. Alcalde contesta que la situació està malament, que ha provat per activa i per passiva de parlar amb el promotor i últimament no ho aconsegueix.

A l’última reunió va dir que sí a tot el que se li va demanar i varen quedar d’acord amb els treballs que faltaven executar a la urbanització.

Que fa unes tres setmanes va netejar els seus solars, tot i que ara se’ls està traient tots, els està passant a altres empreses.

Al veure això hem posat l’expedient a mans d’un servei jurídic, per mirar si es pot executar l’aval.

El Sr. Alcalde continua dient que la urbanització està pràcticament acabada, que el problema serà refer la vorera quan les obres d’ampliació de l’escola estiguin acabades.

També diu que s’ha posat en contacte amb el Departament de Carreteres de la Generalitat. Els ha explicat la situació i que potser seria prudent executar l’aval de la rotonda, per acabar les obres corresponents a aquesta àrea.

Seguidament pren la paraula la regidora Sra. Consol Mas i diu que els rètols del municipi estan molt deteriorats i demana si hi ha intenció de canviar-los.

El Sr. Alcalde diu que sí, però que tenen un problema de tresoreria, que ja ho tenen clar, volen posar Fontcoberta adherit a l’AMI.

Continua el regidor Sr. Lluís Freixa i demana si tenim arreglat l’expedient amb l’AMI.

El Sr. Alcalde contesta que sí.

Demana com tenim el tema de la denúncia de la Sra. Llanos de Luna.

El Sr. Alcalde contesta que des de la contesta al seu escrit no en sabem res més.

El Sr. Lluís Freixa demana com està la gran estelada.

Contesta la regidora Sra. Pilar Busquets i diu que ha quedat molt deteriorada entre la pluja i el frec que ha tingut amb la pedra.

En Lluís la demana i la Pilar diu que ja els hi donarà, que havia parlat amb l’Associació dona per arreglar- la, però que els colors eren diferents, ara està a Can Jan.

El Sr. Lluís Freixa diu que la portaran a on la varen comprar per veure si la poden arranjar.

Seguidament el Sr. Alcalde assabenta al Ple que el pregoner de la festa major d’enguany serà el Sr. Rafel Dehesa, coordinador i delegat del Pla de l’Estany dels donants de sang i exmembre de l’anterior Centre Cívic.

I no havent-hi més assumptes a tractar ni més precs ni més preguntes a formular, el Sr. Alcalde dóna per acabada la sessió a les 22’30 hores. Ho certifico.

Vist i Plau

L’Alcalde La Secretària.